
„Poezia de meditaţie pe care o scrie Sorin 
Cerin nu este o versificare de adevăruri filozofice, 
ci o împletire de revelaţii despre aceste adevăruri. 
Iar raportul dintre intensitatea acestor revelaţii şi 
îndoiala din care sunt construite adevărurile este 
chiar piatra filozofală a acestei poezii. De altfel, 
secretul de a putea fixa fulgerul revelaţiei este o 
problema la fel de subtilă ca şi aceea a păstrării 
energiei solare din zilele calde în cele reci." 



Ana Blandiana 

1 . Ploi de Foc 

Ploi de Foc 

Chei ruginite de biserici se prăbuşesc peste 
verighetele falsificate ale istoriilor sub Ploi de Foc. 

Ploi de Foc 

Munţi de deşeuri ne înrobesc virtuţile ale căror 
măşti au expirat mai demult decât Timpul arzând 
pe Ploi de Foc. 

Ploi de Foc 

Acvile de vise care şi-au pierdut până şi penele, se 
ascund neputincioase în spatele sicrielor corpurilor 
noastre cernite ale Ploilor de Foc. 

Ploi de Foc 

Ciocuri de voinţă ce altădată sfârtecau până şi 
carnea zilelor stau încleştate cu ultima lor pradă, 
Moartea, de parcă le-ar fi teamă să o piardă pe 
furtuna Ploilor de Foc. 

Ploi de Foc 

Vulturi ai Destinului se prăbuşesc peste scrisorile 
de adio ale sinucigaşilor din noi, stropiţi din belşug 
de ploile de foc ale suferinţei. 

Ploi de Foc 

Lanţuri cu zale de cuvinte lipsă ne lovesc 
necontenit caii sufletelor, ajunşi să nu mai poată sta 
demult pe propriile lor copite, potcovite sau 
nepotcovite, norocoase sau nenorocoase, ce 
importanţă mai are dacă ne plouă cu Ploi de Foc? 

Ploi de Foc 

Şerpi de cer ne muşcă înveninându-ne ambiţiile 
zborului spre stelele purităţii Ploii de Foc. 

Ploi de Foc 

Furtuni de patimi se abat peste orizonturile 
inimilor, 

dezrădăcinându-le, din ţărâna bisericilor de 
speranţe, 

pline de sfinţii simţămintelor Ploilor de Foc, 
spre a le înrobi pe Calea Morţii de noi înşine. 

Ploi de Foc 

2. Oglinzile Întrebărilor 

Ce-aş putea să-ţi spun Iluzie a Vieţii? 

Că toate visele se sfârşesc în Moarte, 
iar Eternitatea rămâne, 

o poartă ferecată cu propriile noastre dorinţe? 

Poate alte lumi să se ascundă în spatele tău, 

unde să putem fi cu adevărat lăsaţi de a fi noi 

înşine, 

cei devoraţi de moralele imorale, 

ale unor legi pline de fărădelegile iubirii şi urii, 
regăsite în oceanul meschinăriilor, 

unui sânge fără inimă al societăţii de consum, 
din apele căruia ne sorbim noi Viaţa, 

devenită un consumabil oarecare? 

Unde să ne ascundem de Oglinzile întrebărilor, 
de care fugim prin întunericul Destinelor mereu, 
pentru a nu ne vedea chipurile sufletelor, 
atât de cernite adesea, 
încât nici cimitirele gândurilor, 

nu mai vor să le părimească?, 
iar dacă le-am sparge, 

am deveni Oameni din cioburi, 
Cuvinte din Cioburi, 

Iubiri din Cioburi, 
Vieţi din Cioburi, 
împliniri din Cioburi, 
dar oare toate astea te-ar putea tăia, 
atunci când ai încerca, 
să ne calci iar cu picioarele tale mincinoase, 
fărâmiţându-ne fiecare Clipă pe care ne-am dorit-o 
eternă? 

Oare ai sângera până la moarte? 

Sau te-ai pansa şi ai fi mult mai nemiloasă cu noi, 
cei închişi în cuştile de fiare ale lumii tale. 

Ce aş putea să-ţi spun? 

Oare aş mai putea să-ţi mai spun ceva? 

3. TĂRÂMUL PROMISIUNILOR 



Mă macină aripa visului, 
care s-a frânt peste soarta căilor înegurate, 
ale trenurilor de clipe, 
ce par a nu-şi mai găsi gările liniştii, 
aflate pe tărâmul promisiunilor sfinte, 
de Nicăieri, 
unde Dumnezeu, 
ne-ar fi promis, 
pacea şi liniştea, 

pe care nu le-am fi avut niciodată, 
pe lumea viitorului pustiit, 
de greutatea trecutului, 
dintre roţile Destinelor, 
ce par a-şi fi pierdut spiţele împlinirii, 
mai demult decât Timpul, 
ce zace părăsit şi îngândurat, 
suferind că nu mai poate fi de folos nimănui. 

4. MĂREŢIA ÎNTÂLNIRII 



Călcat în copitele cailor liberi din noi, 

sfâşiat de bicele amintirilor, 

totem de viaţă şi moarte, 

acoperă-mi furtunile ce ne-au despărţit, 

cu puterea magică a cortului tău, 

ţesut din iarba fiarelor lunii pline, 

la ceas de taină şi mântuire, 

când ne-am întâlnit, 

sfidând până şi eternitatea, 

cu măreţia ei cu tot. 

Praf de stele dus spre nicăieri, 

de uitarea aşternută în lumina din noi, 

redă-mi măreţia întâlnirii 

a Cerului cu Pământul, 

a Focului cu Apa, 

a Lacrimii cu Surâsul, 

a Sărutului cu Nesfârşirea, 

a Iubirii cu împlinirea, 

a Universului cu Dumnezeu, 

a Mele cu Tine. 

Turme de Clipe, 

merg spre tărâmurile mereu verzi, 

ale trecutului de apoi, 

aflat acum în noi, 
să pască amintirile, 
ce ne erau cândva crucile viitorului, 
răstignite acum, 

de cuvintele îngheţate, 

ce par a-şi fi uitat pentru totdeauna sensurile, 
aflate în cimitirele, 
propriilor noastre vieţi, 
ce par a nu-şi mai regăsi, 
reîncarnările viitoare. 



a Mele cu Tine. 

5. DEŞERTĂCIUNEA DE A FI 



Aripi de soare, 

veştejesc orizonturi pierdute-n tăriile, 
alcoolului ce îngheaţă priveliştile, 
sticlelor Clipelor sparte, 
de peretele dur şi insalubru al Timpului. 

Rame primitive de bordeluri, 
ascund cizmele prăfuite ale unui trecător, 
într-o lume ce aparţine nimănui, 
zugrăvind tabloul fără de culoare al morţii, 
prelisnă pe tejgheaua viselor. 

Raci de vorbe goale, 

îşi reazămă cleştii simţirilor, 

pe gâturile înecate de noduri, 

prea strânse şi spânzurate ale vieţii, 

în ştreangul căreia ne naştem, 

deşertăciunea de a fi. 

6. Amurgul ţărânei 



Spătare debusolate de scaune, 

stau rupte şi însingurate, 

de parcă menirea lor nu ar fi fost, 

să ţină spatele unor ambiţii, 

poate ale gheţii din cuvinte, 

sau a iernii din simţiri, 

uitând de răceala dintre ochii, 

care ar fi orbit dacă priveau către inimă, 

fiind nevoiţi să rămână aţintiţi, 

doar spre tavanul impersonal, 
al minciunii unde comerţul cu viata, 
însemna doar moarte, 
care dezgropa cimitirele adânci din noi, 
lăsând să cadă cu zgomote surde şi inerte, 
rădăcinile viselor ce păreau că încă mai cred, 
într-o dată de naştere, 
a neantului din ziua primului scâncet, 
ce părea rostit de cutremurele stelelor, 

fară de zodii, 
în amurgul ţărânei, 

care nu poate adormi fară reântoarcerea noastră, 
la sânul ei neiertător. 

7. DE MAI BINE DE O ETERNITATE 



Ciocane grele de Clipe, 

lovesc cu putere fierul înroşit al Zilei, 

din care speră să-şi croiască, 

potcoave de zori sângerii, 
pentru caii viitori ai vântului, 
ce aleargă printre pumnii inimilor noastre, 

prea strânse, 

de furtunile iscate pe oceanele ochilor, 
prin care ne rătăcim vieţile, 
dezmoştenite până şi de trecut. 

Corbii vicleni ai patimilor, 
vor să ne fure, 

până şi ultima firmitură de pâine a libertăţii, 
de a mai fi oameni, 

pe întinderea nesfârşită şi fără Dumnezeu, 
a verighetelor de dor în care nu mai credem, 
de dincolo de orice biblie a sângelui paşilor, 
ce pare că se scurge spre nicăieri, 
de mai bine de o eternitate. 

8. Ferestrele libertăţii 



Ce săracă a mai ajuns 
Vremea de Azi, 
umblă îmbrăcată 
cu zdrenţe de cer, 
vătuite şi înegrite pe alocuri, 
de mocirla zâmbetelor sinistre, 
din spatele ochelarilor fumurii, 
ai incendiilor devastatoare, 
din noi înşine, 
cei care ne-am aburit 
lentilele cailor liberi, 
peste genele somnului unei lumi, 
care ne aleargă biciuindu-ne îngheţaţi, 
spre focurile nestinse ale zărilor, 
făcute spre a nu fi atinse niciodată, 
atât de descălţate 
ne sunt puterile paşilor, 
ce nu-şi vor potcovi niciodată, 
ferestrele libertăţii, 
cu potcoavele liniştii de sine. 

9. Ţinuturile Umbrelor 



Turme de gânduri, 

sunt păstorite spre Ţinuturile Umbrelor, 
câmpii verzi de uitare, 
se pierd în albastrul liniştii eterne, 
nici o aripă de suflet, 
nu mai rămâne neprăbuşită, 
pe fluviile de sânge sentimental, 
care se scurge dincolo de zidurile simţirii, 
devenind Apa Morţilor, 
unica care ne va mai uni vreodată, 
prin dorinţe, aspiraţii şi sentimente, 
pacea din noi, 

la fel ca şi pe vremea când credeam, 
că viaţa nu ni se va sfârşi niciodată 
iar Timpul este un giuvaer, 
pe care-1 vom purta mereu, 
în eternitatea privirilor noastre. 

Gheare de morminte, 

mă sfârtecă cu amintirile lor, 

Vipere de Clipe, 

mă muşcă adânc cu veninul vârstei, 
încărunţindu-mi paşii, 
prea obosiţi, 

pentru a te mai putea cuprinde, 
Fericire, 

ce încă mai arzi incendiindu-mi, 
Viata, 

priponită pe candela apusului sângeriu, 
sfeşnic de plumb greu şi nepăsător, 
al Morţii. 

10. Sunt inimă din tine 



Sunt inimă din carnea viselor tale, 
sfeştnic spre nemurire, 
ce-mi nemureşti flacăra vieţii, 
stinsă de fântâna unui Destin, 
sub paşii tăi care te ard, 
mocnind clipele zilei, 
cu destrăbălarea punctelor cardinale, 
care şi-au uitat busola amintirilor, 
atât de demult, 

încât nici mormântul cimitirului din noi, 
nu-şi mai aminteşte de trecut. 

Zbor de speranţe, 
înecat în aripile flăcărilor 

apusului sufletului meu, 
aprins de fericirea izvorâtă, 

din smaraldul seninului, 
în care am fi crezut odată, 
cometă ştearsă pentru totdeauna, 
într-o virgulă nesupusă, 

din cămaşa însângerată, 
a unui Mântuitor de Clipe, 
deşarte din noi. 

1 1. Altare stinse 



Altare stinse cu răceala sentimentelor, 
mereu înnodate la capăt de speranţe, 

cravate purtate de zeloşii străzilor 
fără adrese ale vieţilor. 

Veşti subnutrite, 

ce pasc vise în trupurile peştilor de dorinţe, 

care ne lasă să ne terminăm împlinirile, 

pe făraşul propriilor lor cozi, 
care se arcuiesc a triumf de plumb greu, 

săgetând Apa Vieţii, 
ce pare că nu ne mai respiră demult. 

Tobe surde de sunete adânci şi groase, 
ne tună cerurile facerii, 
spălându-ne în balsamul deşertăciunii, 
pentru muncile noilor zile, 

pătate cu sudoarea Dumnezeilor perverşi ai lumii. 

1 2. Pleoape obosite 



Ceară alunecoasă şi lucioasă de minciuni, 
aşterni plapuma realităţii, 
care să ne învelească, 
cârligele ruginite şi strâmbe, 
prin care Destinul ne-a născut, 
fără să ştim vreodată de ce, 
curcubeele sunt colorate, 
cum marea se pierde, 
în ruinele cerului norilor, 
ce au mai rămas din zdrenţele Zilei, 
în care ne-am născut mântuirea. 



Doar spinii au mai rămas liberi, 

să-şi poată zbura ţepii prin nesfârşirile inimilor, 

care-şi lăcrimează sângele păcii, 

pe streaşină pleoapelor obosite ale Lui Dumnezeu. 

1 3. Lemn de sicriu ars cu ploi de foc 



Lemn de sicriu ars cu ploi de foc şi putrezit în 
dorul tău, 

liman de garduri ruginite pe salcia amintirii, 
colţi de orologii care ne rod Timpul, 
iarbă descreierată ce ne creşti adâncurile înţelep- 
ciunii, 

lasă-ne să ştim doar ca suntem mai bine şi atât, 
cei striviţi de copitele Clipelor, 

răvăşite în buzunarul rupt de Vreme şi de vremuri, 
al unui Dumnezeu pierdut de noi înşine, 
pe străzile neasfaltate ale Destinului. 

Şi crezi că pana ruptă din zborul inimii, 

va mai putea cădea vreodată pe pleoapele sângelui tău, 

la fel cum vântul aducător de furtuni ale Trecutului, 

zăboveau legate pe fruntea, 

Destinului? 

Vise de rouă, 

zâmbet de cristal care te spargi în gheţurile veşnice 
ale adâncurilor din paşii pe care i-am călcat odată 
în picioare definitiv, 

fără să ne mai reîntoarcem vreodată la ei? 

1 4. Dincolo de vremurile tale reci 



Ghiul de marmoră, 

din care s-au ferecat, 

atâtea cruci de morminte sentimentale, 
lasă-mi libertatea să alerg, 

pe caii liberi ai Destinului meu, 
dincolo de vremurile tale reci şi impersonale, 

unde doar fulgerele Facerii te mai sărutau, 
iubindu-ţi ţărâna şoaptelor, 

prin care ai ademenit Pământul din noi, 
într-o lume a plumbului topit din sângele credinţei, 
care s-a lăudat cu bisericile rupte, 

din sfinţii părinţi ai iubirilor noastre, 
de dor şi de cremene, 
care odată loviţi, 

ne-au născut focurile veşnice ale Creaţiei, 
prin scânteile neputinţei de a fi, 
cei care ne-am dori cu toţii, 
heruvimii patimilor admise, 
devenind doar cadavre de iubiri, 
arse de speranţa descompunerii, 
ultimului val etern al amintirii, 
spart de ţărmul durerii, 
care ne loveşte mereu de stânca Viitorului, 
fără a reuşi să ne prevedem vreodată Trecutul. 

1 5. Patima Lui Dumnezeu 

Ninge cu foc peste piramida grandorii, 
îngheţând baierele încătuşate ale lumii. 

Negustori făţarnici de iluzii ne zâmbesc a moarte, 
din cimitirele lor cu nume de politică. 

Biserici de vorbe goale rămân pustiite de pustiul 
sufletelor care le-au călcat pragurile cele de sus în 
care li s-au lovit sfinţii păcatelor cuibăriţi aproape 
în fiecare viată. 

Rezervaţii de zimbri ai iubirii, încă ne mai zâmbesc 
din spatele gardurilor de sârmă ghimpată ale firii, 
crezând că vom reuşi undeva-cândva să redevenim 
noi, cei lăsaţi de izbelişte de un Dumnezeu 
neînţeles şi pătimaş. 

1 6. Morală şi religie 

Ceruri de sentimente cad sfârtecate de fulgerele 
uitării, 

stele desfrânate ne sug viaţa dăruind-o morţii, 
balauri vrăjiţi de patimile istoriilor încă mai navi- 
ghează pe oceanul văzduhului din sângele nostru 
sub identitatea falsă de nori aducători de 
bunăstare, 

dându-ne din belşug apa depresiei celor însetaţi de 
viată. 

Roţi de foc se rostogolesc spre visele noastre 
incendiindu-le, 

spre a deveni cadavre cremate, 

cenuşă a aspiraţiilor, 

aruncată pe apa morţilor, 

cei care încă mai credem că suntem vii, 

o bem pe săturate, 

până când beţia devine morală şi religie. 

17. Spor 



Despoţi, 

călcaţi în picioare de un Dumnezeu, 
mai despotic decât orice şi oricine. 

Dictaturi binefăcătoare 
şi religii urât mirositoare. 

Lanţuri unse cu seu de venin, 
pentru a nu se desprinde, 

în timp ce ne încântă vieţile, 
oropsite de atâta fericire, 

dăruită din plin, 
de la politicieni la preoţi, 
de la lagărele de concentrare, 

păzite cu osârdie, 

de gardienii cu nume de Clipe, 
până la fericirea de a ne şti apăraţi, 

de cuvinte din ce în ce mai goale 

şi lipsite de sens, 
cu nume de patrie, ţară, 
popor şi spor la procreere, 
spor la toate, 
spor la moarte. 

18. Vata cerului 



Arcă naufragiată pe lira mânturilor mincinoase, 
zbor de plumb săruţi tălpile ţărânei putrede din 
sângele gazelei ucise cu bestialitatea trofeului 
vânătoresc al condiţiei umane. 

Până şi vata cerului s-a săturat să mai şteargă, 

rănile viitoarelor naşteri, 

de avortoni premianţi la şcoala ruşinii, 

de a deveni neoameni ai unor religii cu morale atât 

de faultate de istorii, 

încât nici să se ridice în capul oaselor nu mai sunt 
în stare. 

Ţărcovnici beţi cântă la nunţile cuvintelor prin 
cimitire, 

zdrăngănind crucile credinţei de se cutremură 

gropile adânci ale viitorului, 

de atâta întuneric şi Iluzie a Vieţii. 

1 9. Abatorul Adevărului 

Toţi premianţii închisorilor vieţii, 
sunt aşezaţi în rama nemuritorilor, 
unica creangă acceptată de Iluzie, 
ca fiind vie şi aptă de a fi promovată, 
în drumul ei obligatoriu spre Moarte. 

Martiri abia născuţi de mamele bătrâne ale 
bordelurilor Existentei, 
străzi de vise întunecate, 

străjuiesc piaţa centrală, 

a coşmarului acestei lumi, 

noroiul sufletelor amestecat cu fecalele gândurilor 
dau cele mai bune materiale pentru a construi case 
ale morţilor vii cât mai durabile cu putinţă, 
unde să ne odihnim după o zi istovitoare petrecută 
la Abatorul Adevărului de a fi Minciună. 

20. NU POT PRETINDE CĂ SUNT ROUĂ 

Nu pot pretinde că sunt rouă, 

odată ce gheaţa sfâşietoare mi-a încremenit aripa 

speranţei, 

dezvelind-o de oda veştmintelor de ceruri, 

din tăriile cărora mi s-a întrupat predestinarea de a 

fi vis pe oceanele nesfârşite, 

într-o arhitectură a ploilor de foc ale realităţii. 

Şi-am navigat spre nicăieri descoperind ruinele 

altor vieţi în istoriile sângelui meu, 

cântate de vracii Timpului pentru a însănătoşi 

Prezentul, 

avertizat să nu mai repete niciodată greşeala 
Trecutului, 

care deodată nu mai avea nici Viitor darămite 
Prezent. 

Am luat-o mereu de la capăt căutând Sensul, 
chiar dacă toate orologiile din lume dispăruseră, 
devenind atemporal în cimitirul de speranţe al 
nimănui. 

2 1 . Miracolul de a Exista! 



Valuri negre din imaginea ta, 

vor să-mi reclădească ţărmul, 

suflărilor care ne-a clădit, 

inima orizonturilor din sângele Timpului, 

renăscut din noi. 

Pot oare să-mi spun că exist, 

fără trupul ţărmului care ne-a exilat, 

în sufletul său, 

prin care respiră Amintirea? 

Te cred în fiecare bob de nisip, 
că ai fost o stâncă pierdută de Eternitate, 
adusă Destinului prin mine, 
Miracolului de a Exista! 

22. Fiică a deznădejdii Clipelor mele de Foc 

Şi am clădit ţărâna trupului tău, 

la roata olarului din mine, 

vrând să creşti cât mai multă Existenţă, 

în diamantele cuvintelor tale, 

din care am creat inelul de logodnă al Infinitului, 

pe care l-am pus să îngenuncheze, 

în Lumina Divină a inimii tale, 

până când toate frunzele vieţii, 

au devenit nemuritoare, 

fiindcă se hrăneau cu lacrimile trupului simţămintelor 
mele, 

căzute peste pragul unui Destin care nu ne-a înţeles 
niciodată. 

Atunci te-am luat din norii răzvrătiţi ai lumii, 

ce ne cerneau ploaia dorului, 

de Neînţeles din noi, 

cei ucişi de inundaţiile, 

pe care am fi vrut să le ştim, 

ca fiind busola propriilor noastre vieţi. 

Acum ştii de ce te iubesc, 
copil nebun, 

fiică a deznădejdii Clipelor mele de foc, 
care-mi ard strigătul naşterii tale, 
din colbul Misterelor unei lumi, 
în care mă vei striga mereu!? 

23. Furci caudine 



Rădăcini de zâmbete se împletesc, 

în părul gândurilor mele, 

dorind florile primăverilor unui Dumnezeu, 

ce n-a uitat să moară niciodată Clipa, 

ochilor tăi de cer, 

luminat de stelele neputinţei de a ne învinge 
Timpul. 

Cine dintre toate galaxiile funerare ale 
Speranţelor, 

ar mai fi avut curajul să zboare, 

peste furcile caudine ale unor paşi disperaţi, 

de atâtea sărbători ale suferinţelor unui Mântuitor, 

unde Cerul se vindea ca marfă perisabilă, 

care se strica, 

până să fie aşezat pe mesele celor ce mai vroiau 
Libertate, 

din Moartea şi Destinul nostru? 

24. CERBI ÎNCORNORAŢI 

Ierburi de foc ferecate în inimi de piatră, 

îşi caută rostul lăuntric al aripilor fără de zbor, 

sculptate pe mormintele pasiunilor neîmplinite. 

Cerbi încornoraţi cu coarne amanetate, 
pentru o amărâtă de Clipă, 
alături de lacrimile norilor, 
pierdute în ceaţa, 
Destinului nostru, 
sfâşiat de săruturile uitării..., 
pierdute în desfrâul Existenţei, 
care ne-a umilit naşterile atât de mult, 
încât toate lacătele pasiunilor, 
au devenit, 
Viată. 

25. Cimitir al Regăsirii 

Lasă-mă să-mi sorb Destinul cucutei acestei Lumi, 
până la capătul vorbelor de duh ale Iluziei Vieţii. 

Ia-mă în caleaşca gândurilor tale efemere şi du-mă, 
mai departe de noi înşine, 
munte de granit, 

ce nu poate fi sculptat niciodată, 

de uitarea străzii Vieţii, 

ce pare că nu s-ar fi numit niciodată a Fericirii, 
fiindcă sub caldarâmul Cuvintelor, 
scoase afară din încleştarea de mortar, 
nu se întrezărea nici o floare, 
a zborului dincolo de noi înşine. 

Chiar nu-ti mai aminteşti că dădea coltul cu strada 
Uitării, 

de noi şi de toate, 

săruturile fierbinţi ce îngheţau până şi primăverile 
cărora le era frică, 

să se mai îmbrace în explozia de culoare a Luminii, 
fiindcă erau ameninţate de fierbinţeala pasiunii, 
unei Eternităţi ce avea să-şi moară până şi propria 
Moarte, 

la adresa unui Cimitir al regăsirii? 

26. Sfinţenie a desfrânării 



Roata olarului Lui Dumnezeu, 
zace părăsită, 

de păcatele necesare mântuirii noastre. 

Ferigi de lacrimi, 
se scurg, 

pe crestele înspumate ale valurilor uitării, 
care-şi caută credinţa zbuciumată, 
în turlele bisericilor de amintiri, 
sloiuri de remuşcări, 

jertfite la picioarele spălate şi parfumate, 
ale unei sfintenii, 

a necuvinţei, furtului, crimei, fricii şi desfrânării, 
care ne-a devenit religie. 

27. Univers Revoluţionar 



L-am întrebat pe Dumnezeu, 

de ce a fost sadic cu noi ? 
dându-ne aripi frânte la naştere, 
drept cadou al Universului Său, 
atât de revoluţionar, 
cu moda stelelor, 

ce strălucesc, 

din dorinţele, necazurilor, durerii, 
sângelui scurs, 

din Cuvintele noastre torturate, 

de rătăcirile simţurilor, 

ce-au încremenit strivite de atâta delăsare, 

a unui Dumnezeu al firii firului de iarbă, 

din nesfârşirea spaţială a zorilor, 

ucişi de eternitatea unui Timp, 

din ochii tuturor furtunilor din mine, 

în care credeam 

atunci când priveam bolta nesfârşită a întrebărilor, 
despre o Existenţă, 

născută în bordelul pasiunilor de A Fi sau A Nu Fi, 
viaţă şi moarte. 

28. Lună Nouă 



Spice de priviri secerate din grâul abundenţei 
citadine, 

se împletesc în coroane funebre, 
în drumul lor către moarte. 

Paşi spre nicăieri, 

ne arată calea împlinirii, 

unei luni a deşertăciunilor, 

ce pare că a rămas mereu plină, 

fără să ştie cum ar fi moda secerii, 

de a deveni Lună Nouă, 

la sânul căreia, 

să ne ascundem teama ancestrală, 
care ne sugrumă vieţile, 
legate de greutăţile Clipelor, 
spre a fi aruncate cu toate bunele sau relele lor, 
în oceanul nesfârşit al Timpului, 
spre a fi înecate, 
pentru totdeauna. 

29. Pasul Clipei 



S-au sfărâmat până şi cerurile Adevărurilor, 
ploua cu piatră adusă din carierele de granit ale 
sufletelor, 

ce nu-şi mai puteau îndura soarta. 
Copite ale cailor Speranţei, 

ce-şi pierduseră atât de demult potcoavele zilelor, 
furate de Dumnezeu pentru a-I purta noroc, 
la gâtul Său sfânt, 
prin care curgea apa vieţii noastre, 
când îi era sete, 
iar bietele animale, 
aveau o durere surdă, 
la fiecare pas al Clipei, 
spre un viitor al nimănui. 

30. Fabricile Sensului Existenţei 

Se aud bicele Mântuirii, 
cum pocnesc ameninţător, 
spre noi oamenii, 
vinovaţii de serviciu, 
al unui Dumnezeu, 
nebun şi sadic, 

care a inventat Păcatul Originar, 
spre a se inventa pe Sine, 
drept judecător. 

Nori de cenuşă, 

se produc în fabricile Sensului acestei Existenţe, 

spre a fi aruncaţi, 

de furtunile existenţiale, 

pe capetele miliardelor de sclavi ai întunericului, 
care s-au născut astfel fără voia lor, 
ce încă mai aşteaptă, 
ca Dumnezeu să le facă Lumină. 

3 1 . Doar nişte urme 

Urme de paşi cerniţi de Existenţă, 

pe nisipul care nu-şi va cunoaşte niciodată 

clepsidra, 

stau aruncate Destinului, 
ce pare al nimănui, 

pe singura plajă a privirii, simţirii şi sentimentelor, 
dintre viaţă şi moarte. 

Stoluri de vorbe-n vânt, 

se răsfiră pe orizontul inimii unor nori roşii, 

la apus de amintirea ta, 

ce încă mai sângeră după ce a fost tăiată, 

şi smulsă cu tot cu rădăcini, 

de colţii haini ai Timpului, 

lăsând doar nişte urme, 

dar cu totul altele, 

atât de diferite de paşii gândurilor care le-a dat 
viaţă, 

încât am devenit cei mai bătrâni străini, 
din Universul înstrăinării de noi înşine. 

32. ATUNCI CÂND NE-AM NĂSCUT 



S-au zguduit petalele viselor, 

aflând că trupurile înfăşate în zale a Mântuirii, 

s-au cutremurat, 

la aflarea veştii, 

că Dumnezeu a introdus divorţ de noi, 
şi vrea ca toate bisericile ce-I aparţin, 
în sufletele noastre, să fie demolate, 
iar cărămizile sfinţeniei şi pietăţii lor, 
să fie trimise la noul domiciliu al Său, 
înfăşate într-o Amintire descărnată, 
undeva pe strada Desfrâului. 

Am rămas la fel de goi, 

ca atunci când ne-am născut, 

dar fără a mai avea curajul de a ne căuta vreodată, 
un alt Dumnezeu. 

33. Mai demult decât Vremea 



Stânci ascuţite de vorbe goale, 
vor să taie ceata inerţiei, 
din care răsare greu şi fierbinte, 
lava devoratoare a revederii, 
focului sacru al Păcatului Originar, 

ce a mocnit în noi dintotdeauna, 
fără de care am fi fost îngeri, 

dar nu ne era permis, 
deoarece Cineva ar fi sărăcit, 
fără miliardele de sclavi ai unui Destin, 
care n-a ştiut decât să piardă la ruleta infamiei, 
de A FI, 

toate Clipele cu nume de Fericire, 
din portofelul Adevărului Absolut, 
ajuns om al străzii unei Speranţe, 
moarte mai demult decât Vremea. 

34. Basme contrafăcute 



Plouă cu foc, 
arzându-ne gândurile, 

pline de reproşuri, suferind, temeri, 
pe ţărâna fertilă a omenirii, 
vreme tocmai bună, 

pentru recolta viitoare a Deşertăciunii, 
unei Societăţi, 

prea josnice de a reuşi să devină, 
chiar şi criminală, 
cu propriul Sine, 

ce trebuia demult ucisă şi aruncată peste gardul 
infamiei, 

din sufletele noastre, 
arse în purgatoriul, 
cu nume de Religie, 
unde sacerdotii Minciunii, 
ne vând basme contrafăcute, 
cu nume de Adevăr Absolut. 

35. ÎN GENUNCHI 

Aripi de cer, 

se prăbuşesc peste orizonturile inimii, 
într-o cădere apocaliptică a speranţei. 

Frunţi inundate de sudoarea muncilor, 
par să se înece pentru totdeauna, 
în oceanul fără de sfârşit al Durerii. 

Genunchii viselor stau roşi şi descărnaţi, 
în sângele Libertăţii, 

scurs pe caldarâmul adevărului de a fi oameni, 
pentru totdeauna, 
îngenuncheaţi, 
Vieţii şi Morţii. 

36. Templul regăsirii 

Vulturi de foc, 

sfâşie carnea Clipei, 

care-şi strigă disperată Timpul, 

într-o tulburătoare execuţie, 

a Speranţei. 

Cuvinte de foc, 

ard mocnind Adevărul, 

pentru a fi servit, 

cât mai copt, 

Vieţii. 

Vise de foc, 

promit noi basme ale minciunii, 
care ung caruselul Destinului, 
ce se roteşte ameţitor, 
spre Moarte. 

Ceruri de foc, 

ne plouă cu flăcări de remuşcări Existenţa, 
ce ne incendiază atât de profund Fericirea, 
încât poate fi servită ca aperitiv, 
oricăror Dureri. 

Mântuire de foc, 

luminează-ne calea spre Templul Regăsirii, 
care arde în noi, 

mai demult decât vremea oricăror naşteri. 

37. Om de Vise 

Din zăpada aripilor gândurilor, 
am clădit un Om de Vise. 

Nu semăna deloc cu alţii, 
ba era prea posomorât sau indiferent, 
ori prea îndepărtat sau dezinteresat, 
de ceea ce înseamnă omenire. 

Şi l-am lăsat aşa de capul lui, 
până când într-o zi am început să iubesc, 
iar omul meu începuse să se topească, 
de fiecare dată când mi se cerea să înţeleg, 
meschinăria şi orologiul stricat al societăţii de 
consum, 

pentru a fi în pas cu moda iubitei. 

A venit şi primăvara Adevărului, 

iar Omul meu de Vise, 

clădit din zăpada aripilor gândurilor mele, 

se topise demult, 

devenind o simplă amintire, 

a unei eterne lumi pierdute, 

iar punctele cardinale ale Destinului, 

erau jucate demult la loteria Uitării, 

de un Dumnezeu al Neînţelesului. 

38. Doar în lumea noastră 



Doar în lumea noastră, 

fiul Libertăţii se numeşte Aripă Frântă. 

Tulpini tăiate de amintiri, 
încă mai mocnesc în cuptorul Facerii, 
care ne coace pâinea amară a Destinului, 
spre a fi vândută la preţ de speculă, 
fiecărei Zile a împlinirilor noastre, 
de sclavi atotputernici, 

ce am ajuns în fruntea lanţului trofic al Morţii, 

fiind capabili să mutăm, 

până §1 Munţii înstrăinării de Noi înşine, 

spre a fi aşezaţi în calea propriei noastre Existenţe. 

Doar în lumea noastră, 

fiica Adevărului se numeşte Minciună. 

39. Corbii negri ai singurătăţii 



Templele luminii sufletelor, 
se preling în lacrimi, 
pe obrazul brăzdat al unui Timp, 
bolnav de dementă, 
care priveşte fără să ştie de ce şi unde, 
ne sunt oasele albite ale întrebărilor, 
ce ardeau mocnind în noi, 
Clipele. 

Spaţii întortocheate de Iluzii ale Vieţii, 
ning peste spuma valurilor sângelui iubirii, 
care se scurge peste caldarâmul îngheţat al Morţii, 
de noi înşine, 

hrănind neîncetat corbii negri ai singurătăţii. 

40. CENUŞA UNEI MÂNTUIRI 

Totul este o Matematică a Iluziei Vieţii, 

căreia îi place uneori să picteze flori de cer, 

în glastrele sentimentelor, 

sau incendii devastatoare, 

printre cioburile acestora, 

după ce au fost sparte de stâncile, 

Destinului, 

ce părea că are un început fără de sfârşit, 
în Viaţă şi nicidecum în Moarte. 

Eram cu adevărat un răsărit, 
ce-şi privea apusul ca o filă rătăcită dintr-o carte, 
ce nu putea aparţine nici unui Univers, 
darămite, Existentei. 

Şi-atunci am înţeles că trebuie să renasc, 

din cenuşa unei Mântuiri, 
ce nu a cunoscut niciodată, 

Vina Adevărului Absolut, 
Doar păcatul Minciunii, 
unui Dumnezeu, 

răstignit, 

în fata căruia trebuia să mă închin, 
rupându-mi până şi genunchii simţămintelor, 
pentru a afla în cele din urmă, 

că acel Dumnezeu eram Eu. 

41. Timp şi Clipe 

Râsete isterice tună în paradisul opţiunilor, 
străfulgerate de gândurile meschine, 
al unui învingător al nimănui, 
cu nume de Dumnezeu, 

ce pare făurit după chipul şi asemănarea noastră. 

Cârtiţe de imagini, 

rod carnea sentimentelor, 

infectând-o cu pornografii şi trivialităţi, 

spre a fi mai apoi afumată cu Iluzia Vieţii, 

ca să se poată menţine în timp îndelungat, 

la masa înstrăinării de Sine, 

al unui Timp atât de beat, 

încât a ajuns să-şi spargă până şi cristalele Clipelor 
Sale, 

pure şi sincere, 
îngheţate şi reci, 

ce au devenit acum doar nişte cioburi tăioase, 

incendiate de pasiunea trupească a focului, 

ce-i arde Lumea, 

tăindu-i şi lui fiecare zi şi noapte, 

lună şi an, 

până când descărnat fiind, 

se va prăbuşi la picioarele Morţii, 

cerându-i să-1 primească pentru totdeauna, 

în regatul ei mai rece decât au fost undeva-cândva, 

până şi Clipele lui. 

42. Zori de Gheaţă 

Câte ierni de suferinţe, 

şi-au numărat ninsorile nopţilor nedormite, 
cu sângele îngheţat de teama lamelor groase ale 
Cuvintelor, 

ce rupeau gheaţa începuturilor unor Zori, 

spre a fi aruncaţi pe zăpada murdară a unui trecut, 

pe care-1 dorim uitat. 

Zori de Gheaţă părăsiţi, 

de dinainte de a fi inundaţi cu Lumina Divină, 
a regăsirii sufletelor noastre. 

Oare nu astea înseamnă adevărata viaţă, 

să cazi mereu pentru a avea de unde să te ridici? 

43. Vântul Libertăţii 



Diamante de dor, 

se aprind în privirile aripilor de granit, 
ce par să nu obosească niciodată în a fi stânci, 
ce-şi primesc valurile speranţelor, 
noilor spaţii ce unesc cerurile viselor regăsirii, 
cu apele învolburate ale vieţilor, 
ce nu-şi mai descâlcesc, 
mai demult decât Vremea, 
propriile căi, 

pline de corăbii abandonate ale Voinţei, 
ce încă mai au catarge de patimi, 
cu pânzele sentimentelor rupte, 
prin care loveşte Vântul Libertăţii, 
ducându-le spre nicăieri, 
spre a se întâlni cu Destinul, 
ce le va croi drumul neputinţei, 
pe harta precisă a Trecutului. 

44. Ochi de Ocean 



Palmi de vise, 

lovesc ţărmurile frunţii Prezentului, 
inundându-1 cu briza gândurilor, 
până când se îneacă, 
disperat în Trecut, 

spre a se scurge printre ridurile Zilelor, 
în Amintirea, 
ajunsă în cele din urmă, 
pe nisipul rece al Uitării, 
ce încă mai cade din clepsidra spartă, 
a ochilor de ocean nesfârşit, 
al unei priviri, 

scăldate în florile de maci ale primăverilor, 
de pe marginea drumurilor, 
dintre Viaţă şi Moarte, 
paradis şi infern, 

zaruri aruncate norocului sau nenorocului, 
de Dumnezeu. 

45. SETE 



A încremenit cerul reazelor Luminii Divine, 

din inima colţilor unor nori, 

ce nu vor mai aduce ploia Adevărului niciodată, 

sfâşiind carnea sentimentelor, 

însetate de Apa Vieţii, 

pierdută în deşertul Uitării. 



Nici Norocul nu a mai câştigat noi spaţii, 
între ridurile unor pălmi ale dorinţelor, 
bătătorite de atât de multe şanse ale Morţii, 
care ne apropie de perfecţiunea de A Fi. 

46. Iarba Absurdului 



De ce părul zilelor fericirii, 

este pieptănat de Moarte, 

iar al nopţilor suferinţei, 
de Viată? 

Câtă perdea de ceaţă să fie necesară, 

pentru a intui ce înseamnă Adevărul Existenţei, 

clădit pentru omenire? 

Cum de a reuşit Iarba Absurdului să crească atât 
de mare, 

încât să acopere întreaga societate cu rădăcinile 
infamiei, 

iar parlamentele să adopte doar legi ecologiste, 
pentru conservarea ei? 

47. căile Destinelor 



Grămezi de petale, 
ce încă mai scriu la cartea Amintirii, 
sunt spulberate spre nicăieri, 
de paşii brumelor, 
care ne despart de Eternitate, 
apropiindu-ne de Timpul, 
pentru care am fost hărăziţi, 
de Moarte. 

Spaţii goale de sensuri, 
ne troienesc cu ninsorile Cuvintelor lor, 
acoperindu-ne Căile Destinelor, 
ce par impracticabile, 
fără a se mai întâlni vreodată. 

48. VEŞTI SURDE 



Râsete isterice ale firii, 
străpung cerurile circurilor de interese, 
care iau locul profunzimii, purităţii şi onoarei. 

Suflete înglodate în noroi, 
se roagă la un Dumnezeu al cazmalei, 
care să le scoată de acolo. 

Veştile surde, 

cad îngheţate pe umerii Existenţei, 
încremenind-o cu fiecare Clipă a Morţii, 
din noi cei care ne credem vii, 
ca pe urmă să spargă timpanele Adevărului, 
de cruzimea din sângele lor, 
ce ţâşneşte mereu spălând creiere, 
pe caldarâmul rece al unei societăţi bolnave, 
de propriul sine. 

49. Arhitectura despărţirii 

Să ne fi născut, 
pentru a ne perfecţiona, 
în arhitectura cimitirelor de vise? 

Dar ce să facă Moartea cu ele? 

Să calce sfioasă pe coridoarele lor lungi, 
fără de sfârşit, 

privindu-şi propria Eternitate, 
ca mai apoi să deschidă larg ferestrele, 
făcute din Speranţe frânte, 
pentru a respira, 

aerul proaspăt al deşertăciunilor vieţilor noastre? 

Coroane funerare de despărţiri, 
putrezesc la picioarele Uitării, 
devenite pâinea morţii, 
din Cuvintele noastre, 
care nu se vor mai întâlni niciodată. 

50. Zori rebeli 



Mă privesc în orizontul morţii, 
pierdut în dimineţile gândurilor, 

din şuviţe de păr rebele, 

răsfirate pe fruntea zilelor inimii, 

ce mi-au încărunţit Destinul, 

la ceas de întâlnire, 

cu eternitatea ce se privea, 
în cioburile oglinzii, 

spartă de uitare, 

în care mi-am tăiat paşii, 

ce-mi sângerau peste Clipele, 

amurgului rătăcit pentru totdeauna, 

de zorii rebeli, 

care nu-şi vor mai aminti niciodată, 
de cuvintele pierdute si ele, 
în văzduhul fără de sfârşit al amneziei, 
unei toamne însângerate, 
de atât de multă lumină, 
măcinată în tihnă la moara ochilor tăi, 
ce nu vor mai privi niciodată, 
primăvara iluminării sentimentelor, 
pierdute si îngheţate, 
de respiraţia rece şi indiferentă, 
a gardurilor ce despart, 

rugina de renaştere şi moartea de viaţă, 
pe care nu am mai reuşit să le sărim, 
niciodată, 

rămânând prinşi în sârmele lor ghimpate, 
de speranţe, 

ce par a ne înţepa mereu, 

cu ploile lor de sudoare care ne ard sufletele. 

5 1 . LA TÂMPLELE DORINŢEI 



Flăcări pline de sudoare, 

ard necontenit ţărmurile inundate ale Amintirilor, 
de fluviul patimilor încinse, 
din cuptorul inimii. 

Valuri de aripi se hrănesc cu orizontul Sângelui, 
ce încă mai clocoteşte, 
zvâcnind la tâmplele dorinţei, 
de a ne revedea. 

Şi-am început să caut urme în focurile paşilor tăi, 
ce încă mai ardeau puternic, 
la porţile frunţilor de speranţe, 
căzute în podurile palmelor de dor. 

52. PĂCATUL DIN PĂCAT FACE RAIUL 



Cât de sigur să fi fost Dumnezeu, 

pe creaţia Sa plină de suferinţe, 

a unei lumi pe care şi-ar fi dorit-o a fi a fericirii? 

Cu câte lacăte ale libertăţii să fi ferecat această 
lume, 

pentru ca noi să avem voinţă şi liber arbitru? 

Câte reptile reci şi veninoase de legi amare, 
mai trebuiau lăsate prin Creaţie, 
pentru a nu mai exista Păcatul Originar? 

Păcat Doamne,că nu ai avut noroc 
şi ai dat Pământului, 
Păcatul Greşelii Tale. 

Păcatul din Păcat face Raiul Tău . 

53. Ţinuturile Dorinţei 



Câte zăpezi de Clipe, 
au nins, 

de când iarna singurătţii, 
s-a aşternut, 

peste Dumnezeul Luminii Divine al Cuvântului, 
din care ne-am întrupat, 
Fericirea, 

ruinată la marginea drumului unui Destin, 
care ne vămuia prea mult, 
pentru a putea trece, 

de gratiile înşelătoare ale Timpului, 
ce-au ruginit şi ele, 

de atâta singurătate, 
a sfârşitului de lume din noi. 

Ninsori de flori ale amintirii, 
cât toate primăverile istoriei la un loc, 
acoperă lespedea de mormânt a ochilor magici, 
plini de expresivitate din inimile noastre, 
ce au uitat mai demult decât Vremea, 
de sângele Adevărului Absolut, 
ce le brăzdau cândva ţinuturile Dorinţei. 

54. Gheţuri veşnice 

Paşii grei ai norilor din noi, 

îşi caută mormintele de cer, 

prin care mai cred că-şi vor recuceri libertatea, 

de a redeveni aripi. 

Solstiţiile simţirii par a fi dispărut, 

din Eternitatea încremenită, 

de gerul gândurilor descărnate, 
la abatorul Viitorului. 



Doar Carul Mare stelar şi funebru, 

mai merge însingurat pe bolta demult apusă a 

Şansei, 

fiind tras cu greu de ce a mai rămas din Speranţă, 

ducând spre cimitirul cosmic al Uitării, 

ochii infiniţi ai unui Univers al iubirii, 

închişi pentru totdeauna, 

de lacătele gheţurilor veşnice, 

ale Creaţiei, 

care ne-a dăruit obligatoriu, 
Moartea. 

55. FĂRĂ A MAI RETRĂI CLIPA 



Văpăi de stele, 
ard în mirosul de fân, 
al zâmbetului. 

Raze de Lumină Divină, 

sărută Eternitatea, 

simţirilor unicei Inimi, 
prin care ne priveşte, 

Adevărul Absolut, 
adânc în ochii de jar, 

ai purităţii şi sincerităţii, 
care ne ard privirile, 

până când ni se topesc, 
în sfeştnicele sufletelor de cristal, 
sparte în cele din urmă, 

de furtunile de Iluzii ale Vieţii, 
pe piedestalul Morţii de noi înşine, 
fără a mai retrăi niciodată, 
Clipa. 

56. Energie 



Cine să-i fi băut, 

vinul Creaţiei Lui Dumnezeu, 
încât alerga disperat, 

prin crâşma părăsită, 

cu nume de Păcat, 

să mai găsească măcar o picătură, două, de viaţă, 
care să nască în sfârşit, 

mult aşteptata moarte de beţie, 
a îngerilor care păreau că s-ar fi săturat, 

de eternele vorbe de clacă, 
pline de promisiuni şi ameninţări, 
că va fi mai bine, 
într-o altă şi altă lume, 
pe care speră să o facă, 
fără să repete greşelile de aici? 

Şi-atunci a reînceput Dumnezeu să gândească, 

să întrebe valurile oceanelor, 

salcâmii primăverilor, 

lacrimile stelelor vărsate pe Calea Laptelui, 

în timp ce alerga pe Carul Mare al viselor. 

A ajuns în cele din urmă în vârful Piramidei 
Conştiinţei, 

la măreţia unui atom, 
ce a mai fost cărămida altor şi altor lumi, 
şi pe care oricât de mult l-ar întreba, 

cum să clădească noua Creaţie, 
nu i-ar răspunde decât Moartea, 
care să nască Existenta, 
în care să se oglindească, 
Energia. 

57.SUPRAPREŢ 



Străzi fără nume ale privirilor, 
se pierd în Cuvinte fără sens, 
înecate-n ceata fumului, 
de tarabă putrezită a vieţii, 
pe care ne vindem zilnic, 
Clipele. 

Voci înfometate de Adevăr, 
îşi pun la mezat Moartea, 

cerşind credinţă pe treptele catedralei sufletelor, 
pentru o fărâmă de divinitate. 

Orele au devenit nimfe cleptomane, 
care ne aşteaptă după colţul inimii, 
îmbiindu-ne la o felie de Viitor, 
servită cu mănuşa Iluziei Vieţii, 
la suprapreţ. 

58. Aripi crucificate 



Eclipse fără inimi, 

străjuiesc steagurile roase ale divinităţii. 
Muguri de Lumină Divină, 

încearcă să explodeze de sub mantalele grele ale 
păcatelor. 

Fluvii de promisiuni ne îneacă realitatea, 

făcându-ne să navigăm, 

cât mai departe de noi înşine. 

îngeri cu aripi crucificate, 

ne învaţă zborul mântuirii şi al libertăţii, 

dincolo de zarea Vieţii, 
adânc în noi, 

în Moarte. 

59. Ajutorul Morţii 

De ce ai împărţit mai multă sărăcie decât bogăţie 
Doamne? 

Ca să nu ne putem mântui de Tine? 

Câţi stropi de conştiinţă, 
mai trebuie să curgă pe oceanul sfinţeniei, 
până când să fi convins, 
că putem naviga şi noi oamenii, 
cu pânzele Tericirii întinse pe nesfârşirea 
Nemuririi? 

Ştiu că-mi vei spune că nu ne sunt de folos toate 
astea, 

fiindcă n-am şti ce să facem cu ele, 
fără ajutorul Morţii. 

60. Nesfârşitul inimii 



Cred în lava primăverilor, 
vulcani de frumuseţe, 
strânşi în sufletul pereche al Existenţei, 
ce erupe clocotind în sângele Clipei, 
Eternitatea Vieţii. 

Potcoave pierdute, 
spre a fi regăsite de Noroc, 
zac părăsite, 

pe marginea drumului Destinului, 
ce a orbit la acest sfârşit de lume, 
din inima noilor zori, 

atât de străini regăsirii, 
încât a început să ningă, 

cu despărţire, 
pe nesfârşitul inimii. 

61. CEAŢĂ DENSĂ 



Stâncile verbelor, 
lovesc furtunile Adevărului, 
mori de remuşcări, 

care şi-au pierdut palele în vânturile propriilor 
dorinţe, 

nu mai macină demult făina Fericirii, 

din care să dospească rădăcinile noii pâini a 

Viitorului. 

Resturi de urme care şi-au pierdut paşii păcii, 
rămân uitate pe masa goală a orei pierdută de 
soartă, 

care nu şi-a cunoscut niciodată minutele unor 
zâmbete, 

în ceaţa densă şi rece din apocalipsa Trecutului. 

62. Frunţile neputinţei 



Mă pierd în labirintul gândurilor, 

ce par donate după Dumnezeul, 

devenit avatarul acestei lumi, 

cu biserici din piatra amară a Existenţei, 

scoasă din carierele adânci şi reci ale sufletelor, 

sclave ale propriilor destine. 

Mâini întinse de rugăciuni, 

îmbrăţişează patimile speranţelor, 

pline de bătăturile marilor munci ale credinţei, 

între A Fi sau A Nu Fi Lumea de Apoi, 

pe care să ne rezemăm frunţile neputinţei. 

63. Flamuri 



Fântâni ale vieţii, 

părăsite până şi de propriile cumpene, 
scriu cu suflete de cretă, 
roase de cerul tăblii negre al Destinului, 
lunga şi istovitoarea poveste a Morţii, 
din fiecare literă pe care o respirăm, 
odată cu râsul sinistru al naturii umane. 



Flamurile ţărânii şubrede, 
din muşchii conştiinţei, 
decojiţi de forţă, 

sunt duse către cardinalele pierzaniei, 

spre a întâlni morale politicii de fier, 

a unui Dumnezeu ce pare a fi uitat de noi. 



78 



Sorin C£<W 



64. STRĂBĂTÂND DEŞERTUL 



Deşerturi de întrebări, 
ard necontenit privirile robilor osteniţi, 
de cămilele unor răspunsuri, 
moarte de setea cunoaşterii. 

Caravane fără sfârşit, 
unduiesc iluziile vieţilor, 
pe fluviile de tăcere, 
ale strigătelor mute, 
din sângele nostru. 

Rouă de răbdare, 
căzută din sudoarea voinţei, 
de a ne străbate pe noi înşine, 
până dincolo de Moarte. 

65. Suntem noi 



Scoica amintirii mă strigă mereu, 
cu mirare de vânt. 

Ceruri pline de aripile libertăţii apelor limpezi, 
stau să se prăbuşească peste adâncurile sufletului. 

Colţi odioşi de rechini făţarnici şi isterici ai politicii, 
vor să sfâşie carnea Moralei, 

din legile fără sens ale Societăţii, 

bandajate cu promisiuni. 

Plouă cu deşertăciuni peste zborul voinţei de a ne 
regăsi, 

înotând spre adâncurile fiinţelor, 
pe care nu le vom cunoaşte cu adevărat niciodată, 
fiindcă suntem noi. 

66. Idei 



Perdele de secrete par trase, 
peste începutul de lume, 
al nopţii strigătelor de ajutor, 
într-o eternă polemică a spaţiului şi timpului, 
zarurilor aruncate de Dumnezeu în marea 
Creaţiei. 

Stele moarte se răsucesc pe bolta vieţii, 

promise de un Viitor mai Trecut decât orice 

Trecut posibil. 

Ierni grele de idei, 
stau îngheţate, 

spre a se vinde începutului -sfârşit din noi, 
ce ardem pe lira sfântă a Deşertăciunii. 

67. NEPUTINŢĂ 



Adevăruri veştejite, 

de toamnele reci şi umede ale lacrimilor, 
spală picioarele Fericirii, 
aruncată la coşul de gunoi, 
al istoriei Iubirii. 

Zâne ale farmecelor frivole, 

ard mocnind peste norii inimilor cernite. 

Norocul se ceartă cu momentul Creaţiei, 
acre pare că-şi strigă în adâncul tăcerilor, 
neputinţa. 

68. IFOSE 



Zei invidioşi, dizgraţioşi şi criminali, 
cu ghearele timpului de oţel, 
etern inoxidabil, 
rup zăgazurile Libertăţii, 
de a ne risipi în spaţiile fără sfârşit, 
ale catedralei liniştii şi păcii, 
demolând treptele, 

spre ceea ce ar fi trebuit să fie Credinţă. 

Munţi de ifose îmbracă odăjdii, 

voci ce par mântuite îşi strigă disperarea, 

în fata unor ceruri ale nimănui. 

Vulcani de promisiuni stinse, 

cer ajutorul lavei dreptăţii, 

să mai poată respira încă odată, 

aerul tare şi rece al împlinirii, 

ce exploda cu măreţie, 

în faţa porţilor mântuitoare şi născătoare, 

de noi înălţimi. 

69. Martiri de Clipe 



Drepţii vor cuceri Moartea, 
Strâmbii Pământul, 

iar oamenii aluatul Păcatului Originar, 
din care dospeşte pâinea Absurdului. 



Colţii isterici ai păcii, 
sfâşie carnea războiului, 
dintre religiile menirii de A Fi, 
o fărâmă de cuget, 

pe o tulpină degenerată a unei Societăţi, 
bolnave de propriul sine. 

Oaze de oameni, 

însetate şi incendiate de speranţă, 

mai rătăcesc prin deşerturile nesfârşite ale 

Patimilor, 

pironite pe crucile Martirilor de Clipe, 
fără număr, 

care ne străjuiesc Destinele, 
pe drumul către Moarte. 

70. PENTRU CE? 



De ce Iluzia Vieţii îşi spală mîinile murdare în 
conştiinţa noastră? 

Venim din Neant doar pentru a pleca în Moarte? 

Deşertăciune şi absurd, iată ingredientele sensului 
acestei lumi, cu de toate. 

Tarabe pline de primejdii ne vând vieţile pe masa 
Zilelor înfrigurate de morala Minciunii. 

Trântori diplomaţi ne arată binefacerile 
închisorilor societăţii de consum. 

Prostituate isterice în ale politicii stau machiate la 
colţul străzii înşelătoriilor, întrebându-se sec, pentru 
ce? 

Şi toate astea se cos şi se descos în bordelul 
Existentei. 

7 l.NE-AM ÎNTÂLNIT? 

Coşurile Abundenţei stau dezmembrate, 
în privirile sentimentelor. 

Unduiri de rouă, 

sparg setea devoratoare a primei întâlniri, 
dintre patimile unui Dumnezeu ratat, 

pierdut adânc în mine şi falsele gene ale Zorilor, 
machiate în sufletul tău. 

Ne întrebam ce aveam să ne spunem, 
privindu-ne goliciunea unul în altul, 
eu vrând să înţeleg trusa ta de machiaj iar tu, 
religia unei morale în care nu mai credea nimeni. 

Uite aşa au trecut anii, 
desenaţi pe frunţile lunilor, 
ce încă mai vor să înţeleagă, 
dacă sunt pline sau noi. 

Ne-am întâlnit? 

72. Istorii apuse 

Care de foc încărcate cu vorbe goale, 
ne duc norocul spre abatoarele Existenţei. 

Drumuri obscure de pasiuni, 
amăgesc trecătorii străzii patimilor, 
spre moartea viselor din noi. 

Tălpile cerului roase de atâtea apusuri, 
ne lasă picioarele Clipelor însângerate, 
goale, 

pe plita încinsă a societăţii. 

Arlechini politici isterici şi nebuni, 
jonglează plini de trufie cu speranţele. 

Magia sărbătorilor devine poleiala, 

plină de pelteaua ieftină, 
a cadavrelor de vise în descompunere, 

foste trupuri ale Fericirilor, 
ce aparţineau cândva unor istorii, 

demult apuse. 

73. Conştiinţă creatoare 



Moartea este o divinaţie a adevărurilor, 
pe când viaţa a patimilor. 

între pace şi libertate, 

nu există decât paradoxul Iluziei Vieţii. 

Realitatea este o fărâmă de vis spart de târnăcopul 
Cunoaşterii, 

în cioburile întrebărilor fără răspuns. 

Şi toate acestea la un loc, 
ne dau conştiinţa creatoare a nonsensului. 

74. SÂRMĂ GHIMPATĂ 



Tot săpunul vorbelor goale ale lumii, 

nu va putea spăla niciodată rufele murdare ale 

religiilor. 

Munţi de păcate sunt gata să fie exploraţi de 
catedralele lacome şi fade din inimile politicienilor 
credinţei cu nume de popi. 

Trepte ale absurdului poleite cu aurul 
fărădelegilor, 

sclipesc în apusul fericirii noastre. 

Gratii de cruci jertfite pentru profit ne îngrădesc 
conştiinţele cu sârma ghimpată a absurdului. 

75. Cioburi şi noroc 

Bancherul cu cel mai mare profit din lume se 
numeşte Deşertăciune. 

Cel mai lung pod ce uneşte ţărmurile conştiinţei cu 
cele ale Adevărului Absolut, este Moartea. 

în vârful piramidei unei societăţi va sta 
întotdeauna Absurdul. 

Noi suntem nişte cioburi de vise sparte de lăcomia 
unui Dumnezeu la masa norocului pierdut, 
crezând că astfel va câştiga. 

76. MĂRUNŢIŞURI COTIDIENE 

Furtuni de religii înrobesc seninul. 

Flăcări de libertate pârjolesc Trecutul. 

Munţi de gunoaie mişună prin mlaştinile sângelui 
nostru. 

Carnea desfrânată tine timona lumii. 
Ceasuri de plumb îşi bat orele cu religiozitate. 

Manechinele anemice ale conştiinţei, 
ce ocupă parlamentul ruşinii naţionale, 

bat străzile deşertăciunii politice, 

căutând pulsul istoriei, 
în organele sexuale ale promisiunilor. 

Trufandale uscate îşi aşteaptă noii stăpâni 
mercenari în lupta cu Destinul. 

Cumpenele rătăcitoare ale Timpului au putrezit 
deasupra fântânilor de moment din care-şi trage 
seva norocul. 

Zodii îmbătrânite în rele îşi brodează horoscoapele 
adulterine ale patimilor. 

în rest alte şi alte mărunţişuri cotidiene. 

77. Slovă 



Am devenit resturi, 

din creta cu care şi-a scris Dumnezeu, 

Cuvântul Creaţiei, 
stand umili şi roşi de patimi, 
presăraţi pe ţărâna sfidătoare a Timpului, 
încărunţit de simţămintele, 

a ce a mai rămas din acea slovă, 
pe care nici o biserică a fiinţei umane, 

nu o cunoaşte cu adevărat, 
ci doar îi intuieşte menirea, 
de a crea colţii sfidători şi absurzi ai Vieţii, 
ce se vor hrăni cu toată Moartea lumii, 
până când vor deveni ei înşişi Viaţa de Apoi. 

